KLASA: 034-05/24-01/160

URBROJ: 711-02-02/02-2024-03

Zagreb, 26. studenoga 2024.

**NIKOLA HREN**

**ravnatelj Županijske bolnice Čakovec**

**Predmet: mišljenje na zahtjev obveznika Nikole Hrena**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 11. studenoga 2024. pod klasifikacijskom oznakom KLASA: 034-05/24-01/160 zaprimilo zahtjev za davanjem mišljenja koji je podnio obveznik Nikola Hren, ravnatelj Županijske bolnice Čakovec.

U podnesenom zahtjevu obveznik navodi da je dana 19. listopada 2024. godine imenovan ravnateljem Županijske bolnice Čakovec, čiji je osnivač Republika Hrvatska, a da on sam uz navedenu dužnost obnaša niz drugih javnih dužnosti. Stoga je zatražio mišljenje smije li istovremeno uz obnašanje dužnosti ravnatelja Županijske bolnice Čakovec biti vijećnik u Skupštini Međimurske županije, član Odbora za izbor i imenovanja u Međimurskoj županiji, predsjednik Općinskog vijeća Općine Selnica te predsjednik Upravnog vijeća Dječjeg vrtića Selnički zvončići iz Selnice, ili bi se u konkretnoj situaciji radilo o nespojivim dužnostima i sukobu interesa?

Povodom navedenog zahtjeva, Povjerenstvo**,** OIB: 60383416394, u sastavu Ines Pavlačić, kao zamjenice predsjednice Povjerenstva, Igora Lukača, Nike Nodilo Lakoš i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 65. sjednici održanoj 26. studenoga 2024., obvezniku daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavcima 1. i 2. ZSSI-a propisano je tko su obveznici u smislu toga Zakona dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Međutim, pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Druga javna dužnost iz članaka 17. Zakona podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. ZSSI-a. Tako su članovi predstavničkih tijela jedinica lokalne samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI ne određuje kao obveznike. Povjerenstvo stoga tumači da obnašanje dužnosti vijećnika u županijskoj skupštini ili predsjednika općinskog vijeća nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI-a.

Povjerenstvo obrazlaže, da iako Zakon o lokalnim izborima u članku 78. ne propisuje da je funkcija ravnatelja zdravstvene ustanove jedna od nespojivih funkcija s funkcijom člana predstavničkog tijela jedinice lokalne i područne samouprave, kako ZSSI zabranjuje da obveznik za vrijeme obnašanja javne dužnosti na koju je izabran odnosno imenovan, obnaša drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Zakonom o ustanovama („Narodne novine“, broj 76/93., 29/97., 47/99., 35/08., 127/19. i 151/22.) kao zakonom kojim je uređen način imenovanja, prava i obveze ravnatelja ustanova, kao i Zakonom o zdravstvenoj zaštiti („Narodne novine“, broj 100/18., 125/19., 147/20., 119/22., 156/22., 33/23. i 36/24.), kao posebnim zakonom kojim se uređuje način imenovanja ravnatelja zdravstvenih ustanova, nije izričito propisano da ravnatelji zdravstvenih ustanova mogu istovremeno uz obnašanja navedene dužnosti obnašati i drugu javnu dužnost, konkretno dužnost člana ili predsjednika predstavničkog tijela jedinice lokalne samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom navedenog, obveznik koji je ravnatelj ustanove u zdravstvu kojoj je osnivač Republika Hrvatska ili jedinica lokalne ili područne (regionalne) samouprave u smislu članka 3. stavka 1. točke 65. ZSSI-a, ne može istovremeno uz obnašanje navedene dužnosti biti vijećnik u Skupštini Međimurske županije, niti predsjednik Općinskog vijeća Općine Selnica.

U odnosu na članstvo u Odboru za izbor i imenovanja u Međimurskoj županiji, Povjerenstvo ističe da je navedeno tijelo, sukladno Poslovniku Skupštine Međimurske županije („Službeni glasnik Međimurske županije“, broj 26/10., 4/13.), stalno radno tijelo skupštine koje odlučuje glasovanjem prisutnih članova u okviru svog djelokruga koje je javne naravi, zbog čega se članstvo u predmetnom Odboru smatra obavljanjem javne dužnosti.

Stoga, Ravnatelj Županijske bolnice Čakovec, imajući na umu članak 17. stavak 1. ZSSI-a kojim je regulirana zabrana obnašanja više od jedne javne dužnosti, ne može istovremeno uz obnašanje navedene dužnosti ravnatelja zdravstvene ustanove biti član Odbora za izbor i imenovanja u Međimurskoj županiji.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Također je propisano da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 18. stavkom 4. ZSSI-a propisano je da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u Registar ustanova i izvanproračunskih fondova od posebnog interesa, koji vodi Povjerenstvo, utvrđeno je da Dječji vrtić Selnički zvončići nije ustanova od posebnog državnog interesa, kao niti od interesa za jedinicu lokalne odnosno područne samouprave.

Slijedom navedenog, obveznik koji je ravnatelj ustanove u zdravstvu kojoj je osnivač Republika Hrvatska ili jedinica lokalne ili područne (regionalne) samouprave u smislu članka 3. stavka 1. točke 65. ZSSI-a, ne može istovremeno uz obnašanje navedene dužnosti biti predsjednik Upravnog vijeća Dječjeg vrtića Selnički zvončići, budući da se ne radi o ustanovi od posebnog državnog interesa, niti od interesa za jedinicu lokalne odnosno područne samouprave.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Obveznik Nikola Hren, elektroničkom poštom
2. Objava na internetskoj stranici Povjerenstva
3. Pismohrana